Hafan > Newyddion > Newyddion > Newyddion 2012
Penodi aelodau i Bwyllgor Profiad Myfyrwyr, Addysgu ac Ansawdd CCAUC
Dyddiad: 5 Hydref 2012
Mae gennym le gwag ar hyn o bryd ar ein Pwyllgor Profiad Myfyrwyr, Addysgu ac Ansawdd (SETQC) ar gyfer aelod ag arbenigedd mewn cyflogadwyedd a sgiliau.
Llywodraeth Cymru yn Cyhoeddi Penodiad i Gyngor Cyllido Addysg Uwch Cymru
Dyddiad: 14 Mehefin 2012
Heddiw cyhoeddodd y Gweinidog Addysg Leighton Andrews ailbenodiad yr Athro Robin Williams yn aelod o Gyngor Cyllido Addysg Uwch Cymru (CCAUC) am yr ail dymor o dair mlynedd o'r 1 Awst 2012.
Meddai Leighton Andrews: "Daeth yr Athro Williams â'i brofiad a'i wybodaeth helaeth o'r sector i CCAUC yn ystod amser heriol wrth i'r Cyngor barhau i weithredu strategaeth Addysg Uwch Llywodraeth Cymru Er Mwyn Ein Dyfodol. Mae'r Cyngor wedi ymateb yn bositif i'r heriau hyd yma ac rwy'n credu y bydd y corff yn parhau i wneud hynny yn y dyfodol."
Datganiad CCAUC am gyllid i Eiriadur Prifysgol Cymru
Dyddiad: 21 Mai 2012
Mae CCAUC yn rhoi oddeutu £60k y flwyddyn i Uned Geiriadur Prifysgol Cymru ar ffurf cyllid ymchwil o ansawdd - sy'n cydnabod ac yn atgyfnerthu ymchwil rhagorol - yn yr un dull ag adrannau ymchwil eraill yng Nghymru.
Rydym hefyd wedi rhoi grant ychwanegol i Uned y Geiriadur er mwyn cefnogi ei gweithgarwch. Roeddem yn falch o gadarnhau y gallwn barhau â'r grant hwn tan ddiwedd blwyddyn academaidd 2013/14. Roedd y grant hwn yn dod i gyfanswm o £95.4k yn 2011/12. Cafwyd cyllid arall gan Brifysgol Cymru.
Wrth roi'r grant ychwanegol hwn, buom yn ymwybodol mai ein cyfrifoldeb yw cefnogi darpariaeth addysg uwch ac ymchwil, ac nid cyllido geiriadur. Ond rydym wedi cydnabod gwerth y Geiriadur i addysg uwch yng Nghymru, a thu hwnt, ac rydym wedi bod yn falch o'i gefnogi hyd yn hyn am y rheswm hwnnw.
Ar yr un pryd, rydym wedi annog Prifysgol Cymru ers blynyddoedd i sicrhau bod Uned y Geiriadur yn cynyddu ei hymdrechion i sicrhau ffrydiau incwm mwy priodol gan gyllidwyr addas eraill - ac wrth wneud hynny, yn adlewyrchu'r amrywiaeth ehangach o ddibenion y mae'n mynd i'r afael â hwy y tu hwnt i addysg uwch, nad ydynt yn syrthio ar y gyllideb addysg uwch, nac ar draul weithgarwch arall prifygolion eraill yng Nghymru. Byddai hyn yn fuddiol wrth chwistrellu mwy o gyllid i'r prosiect nag y byddai'n bosibl i CCAUC ei ddarparu.
Mae angen cydnabod ein bod yn mynd drwy gyfnod o ailstrwythuro cyllid addysg uwch yng Nghymru, ac ar draws y DU, yn ogystal â thoriadau sylweddol mewn gwariant cyhoeddus. Mae'n rhaid i ni ostwng lefelau cyllido yn gyffredinol, a gwneud penderfyniadau anodd o ran blaenoriaethu ym mhob agwedd ar wario mewn prifysgolion.
Felly, yn wyneb hyn oll, rydym yn falch ein bod yn gallu parhau i gefnogi Uned y Geiriadur ar y lefel bresennol. Byddem hefyd yn croesawu trafodaeth gynhwysfawr am gyllido'r Geiriadur ar sail ehangach yn y dyfodol, er mwyn adlewyrchu'r ystod o ddibenion y mae'n eu gwasanaethu, fel y buom yn ei annog am nifer o flynyddoedd.
O ran addysg uwch cyfrwng Cymraeg yn fwy cyffredinol, mae gan CCAUC rôl sylweddol i'w chwarae wrth weithio gyda'r sector er mwyn sicrhau datblygiadau yn y maes hwn. Rydym yn falch ein bod wedi chwarae rôl sylweddol wrth sefydlu'r Coleg Cymraeg Cenedlaethol, a fydd yn datblygu dysgu a gwybodaeth drwy hyrwyddo a datblygu darpariaeth cyfrwng Cymraeg ym maes addysg uwch yng Nghymru. Rydym yn edrych ymlaen at barhau i gefnogi'r gwaith o ddatblygu darpariaeth cyfrwng Cymraeg yn ystod y blynyddoedd sydd i ddod.a'r effaith ar fyfyrwyr israddedig amser llawn a myfyrwyr TAR yn y dyfodol yn ne-ddwyrain Cymru.
Datganiad ynglŷn â'r ymarfer i ailddyrannu niferoedd myfyrwyr
Dyddiad: 18 Ebrill 2012
Datganiad CCAUC ynglŷn â'r ymarfer i ailddyrannu niferoedd myfyrwyr yn 2013/14, a'r effaith ar fyfyrwyr israddedig amser llawn a myfyrwyr TAR yn y dyfodol yn ne-ddwyrain Cymru.
Hysbyseb swydd ar gyfer Prif Weithredwr CCAUC
Dyddiad: 30 Mawrth 2012
Mae Bwrdd CCAUC yn dymuno penodi unigolyn o safon uchel sy'n gallu arwain y corff drwy gyfnod o newidiadau. Ar ddiwedd y cyfnod, bydd gan CCAUC gyfrifoldebau newydd ar gyfer strategaeth addysg uwch yng Nghymru.
Datganiad CCAUC am ad-drefnu
Dyddiad: 14 Chwefror 2012
Fel y rhan fwyaf o sefydliadau'r sector cyhoeddus, mae toriadau mewn gwariant cyhoeddus yn ei gwneud yn ofynnol i ni ostwng ein costau rhedeg. Mae hyn yn golygu y bydd angen i ni sicrhau arbedion i'r gyflogres a fydd werth tua £500,000 erbyn dechrau blwyddyn ariannol 2013-14.
Ar ddiwedd 2011 gwnaethom agor cynllun ymadael gwirfoddol i bob aelod o staff ar bob lefel o dan y prif weithredwr, er mwyn cyflawni targed yr arbedion.
Cafodd y naw cais a dderbyniwyd eu cymeradwyo gan CCAUC ym mis Ionawr. Mae camau pellach yn y broses i'r cydweithwyr eu hystyried, a byddant mewn sefyllfa i gytuno ar delerau terfynol eu hymadawiad erbyn mis Ebrill 2012. Os bydd y naw aelod o staff yn cadarnhau eu bwriad i adael, ni fyddai disgwyl i ni gynnal unrhyw broses bellach o ran gostwng niferoedd y staff er mwyn cyflawni targed y costau rhedeg.
Rydym wedi ymgysylltu â'r staff drwy gydol y broses ymadael wirfoddol drwy ein Cyngor Gwaith Ymgynghorol, sy'n cynnwys cynrychiolwyr staff a chynrychiolydd o Undeb y Gwasanaethau Cyhoeddus a Masnachol.
Rydym hefyd yn y camau cychwynnol o ad-drefnu'n fewnol. Bydd hyn yn ystyried newidiadau staff yn sgil ymadawiadau gwirfoddol ac yn sicrhau ein bod mewn sefyllfa dda i gyflawni'r dyletswyddau cyllido a ffioedd newydd a roddwyd i CCAUC, ond hefyd y blaenoriaethau a amlinellwyd yn strategaeth Llywodraeth Cymru ar gyfer AU, Er Mwyn ein Dyfodol. Y gobaith yw y byddwn wedi cytuno ar strwythur newydd ar gyfer y sefydliad erbyn mis Ebrill. Byddwn yn parhau i ymgysylltu â staff drwy gydol y broses ail-drefnu.